Zodeodenicca errete onini Pascoa touarrirarroneza uada 6 nehe tossiuauezape Zeso ineza oza capamema narraro onini Betaniaza bacco inanipomade.
Nauizapa Razaro madirrari.
Pouapa zoqqueraha Zeso poua inauatonirraride.
Naui Betaniazana Zeso rripauiuarrine narroremanarrari.
Razaro caripene Martape zamatapa ppede torrarraro.
Razaropa rrirripa uauanariuarri rrassi tarirraridenizama Zeso tezerre rripemanarraride.
Naraha Razaro caripene onihi Mariape marrorro marroni bica tarraroza Zeso amori ssohoho icanarirraro.
Narraro marrorro oninipe nardo.
Narraro marrorrope passoza carrimerani,
uatini ccara tani.
Nezape poni tatini conaniza amori sse ippirraride.
Oza bodiza marrorro marroni toccabaqquide.
Naraha Zeso uatimade orraria Zoda Iscariote Zeso ccaccorade torrauiuarrine poua attia:
—Nerrecotoui narraro marrorrope manaconitouira da icana-rrerarraro?
Narraro marrorro manaconiza da icanezape ziniro ccarara 300 denario iaza da ineza madirra cappiremanarrarideniza da iqquimanitouiraha –nade Zoda.
Zoda atti nama nazapa pina cappiremanarrarideniza uati uana tarrarissa naraha pouapa zinirotouira bodi uatorrari.
Pouana botirride rarrari.
Pouadeni bazimacca ziniro pouana ecaueraha motape pouaza ihinana narraro.
Naraha Zeso attipa:
—Peperriua,
poni sso icanarirraro bica tani.
Narrarope pina ozoqqueza oua nema inanemaneza oua ppa izemananiuarrinessa narraro narroraporraro −nade.
(Zodeodenipa poccadeni madirra zoqquezapa nama quequenanarrari.)
Nazapa Zeso denima uati tarrari:
—Madirra cappiremanarraridenina tinorideniza madimana-zanapouitoui.
Naraha ouape tiadeniza omadizanapo-rreranitoui −nade Zeso.
Zeso Betaniaza bacco nanipomaui zodeodeni mittemanazapa mota uapi taha Zeso qquide rrauirronarrari nade.
Zeso qquidea orrari-rraraui.
Razaro qquide naco rrauirronarrari.
Razaropa Zeso poua inauatonirra narrari.
Razarocca uimarrine zodeodeni motapa Zesozana parrissa quenarrari nade.
Nama quenazapa Deoza dada toqquimauarricca taminecca uimaza paparra quenarrari.
Nazapa dada toqquimade taminedeni attipa:
—Razaro naco zoqquena −quenaui nade.